Cum omnia orta occidant, actaque senescant et cum decus iuventutis, videlicet flos etatis, dumque fluxa et fragilis habeatur gloria temporalis, cuncta quoque creatura, in hoc mundo subsistat terminalis, necesse est ut creatura rationis et mortalitatis capax, cui Creatoris dono universa subditur, communis creatura vite tenax, qua male usurpando offendit maiestatem Regis eterni, unde vivit homo mendax, ut semetipsam abnegando, de malefactis penitendo, hereditariis quoque rebus renunciando, pauperibus etiam pro Dei amore et Ecclesiis conferendo, ut secure cum Psalmista dicere possit: Tu es qui restitues hereditatem meam mihi, sibi supremum Iudicem conciliet, ut audire mereatur in ultimo examine, euge serve bone et fidelis, quia super pauca fuisti fidelis, supra multa te constituam, intra in gaudium Domini tui. Quocirca ego Wido generoso genere genitus miles, prenomine vocitatus Dives, in suprema positus sorte, reddendo debita nature corporali morte, testamentum atestatione astantium testanti de patria hereditate facere disposuis, Deo et Ecclesie Divionensi in honore C... fabricate prothomartiris Stephani, quatinus pro me fundat apud Dominum preces miserrimorum peccatore, qui in morte exoravit pro pessimo persecutore: hinc quoque in primis venerabili Clero Deo et Dei amico obsequium spiritale conferenti, dono sine alicuius servitutis dono, et coram filiis et palam notis et propinquis confero nullum debitum, nullam exactionem, nullum exenium alicui viventi reddendo vel futuro postero in villa Brischoni I mansum et quicquid ad ipsum pertinet, videlicet agros, vineas, prata, silvas, molendinum et servos et servas et filiis et filiabus ipsum mansum culturantes, et in eo habitantes: scilicet laudantibus meis filiis, Warnerio supra dicte Ecclesie Abbate, Walterio proconsule et Hugone eorum fratre et Widone eorum nepote et quampluribus Divionis castri oppidanis militibus, supradictum etenim mansum Olradus tenuit.